หุ้นไทยเปิดเช้า7มิ.ย.ดัชนีลุ้นรีบาวน์
หุ้นไทยเปิดเช้า 7 มิ.ย.ดัชนีลบ5.62 ก่อนแกว่งกลับเป็นบวก ทองคำปรับขึ้น 250 บาท นักวิเคราะห์คาดดัชนีวันนี้มีโอกาสลุ้นรีบาวน์
7 มิ.ย. 2556

หุ้นไทยเปิดเช้า 7 มิ.ย.ดัชนีลบ5.62 ก่อนแกว่งกลับเป็นบวก ทองคำปรับขึ้น 250 บาท นักวิเคราะห์คาดดัชนีวันนี้มีโอกาสลุ้นรีบาวน์
ดัชนีหุ้นไทยเปิดตลาดเมื่อวันที่ 7 มิ.ย.เมื่อเวลา 10.00น. ลดลง 5.62จุด ที่ 1,484.59 จุด ก่อนจะแกว่งกลับไปในแดนบวกในเวลา 10.08 น. โดยดัชนีเคลื่อนไหวอยู่ที่ 1,495.87 เพิ่มขึ้น 5.66 จุด
ขณะที่สมาคมค้าทองคำประกาศราคาทองคำหลังเปิดตลาดช่วงเช้าปรับขึ้น 250 บาท โดยทองคำแท่งรับซื้อบาทละ 20,450 บาท และขายออก 20,550 บาท ทองรูปพรรณรับซื้อบาทละ 20,147.64 บาท ขายออก 20,950 บาท
ด้าน นายธนเดช รังษีธนานนท์ ผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้มีดัชนีมีโอกาสลุ้นรีบาวน์ หลังจากมูดี้ส์ออกมาประกาศว่ายังไม่มีการลดอันดับเครดิตประเทศ จากที่ก่อนหน้านี้มีกระแสข่าวออกมาว่ามูดี้ส์จะลดอันดับเครดิตประเทศไทย เพราะนโยบายจำนำข้าว ทำให้คาดว่า sentiment โดยรวมน่าจะออกมาดีและนักลงทุนก็คลายความกังวลลง
"ตลาดได้ตอบรับไปแล้วทั้งเรื่องของเฟดที่จะลด QE และเรื่องมูดี้ส์ ซึ่งเป็นประเด็นหลักทำให้หุ้นเราลงมาตอบรับ แต่เมื่อมูดี้ส์ออกมาพูดในทำนองนี้เรื่องมูดีส์กลับด้านก็จะดีขึ้น และ ณ ระดับ P/E 15 เท่า 1,500 จุด บวกลบ ก็มีความน่าสนใจในการกลับเข้าไปซื้อในช่วงนี้"นายธนเดช กล่าว
ขณะที่ตลาดหุ้นในภูมิภาคเอเชียช่วงเช้านี้มีตลาดที่ดัชนีเป็นบวกและเป็นลบคละกันไปพร้อมให้กรอบการแกว่ง 1,480-1,520 จุด